
1. ASJAOLUD JA MENETLUSE KÄIK

23.12.2015 laekusid Narva Linnavalitsusele läbivaatamiseks Vestervalli tn 7 tolliametihoones paigaldatud tuletõkkeuste ja akende ning Peterburi mnt 1, Sõpruse sild L1, L2, L3 püstitatud jalakäijate galerii kasutuslubade taotlused (linnavalitsuse dokumendiregistris nr 12395).

Ehitusseadustiku § 54 lõike 3 kohaselt  on ehitise omanikule saadetud päring Vestervalli tn 7 tolliametihoones paigaldatud tuletõkkeuste ja akende ning Peterburi mnt 1, Sõpruse sild L1, L2, L3 püstitatud jalakäijate galerii kohta kirjaliku arvamuse avaldamiseks kasutusloa andmiseks.
Tuleohutuse seaduse § 5 lõike 1 kohaselt Ida Päästekeskusele on 08.01.2016 saadetud arvamuse päring kasutusloa väljastamiseks (linnavalitsuse dokumendiregistris nr 1-13.2/62).
Ehitusseadustiku § 130 lõike 2 punkti 2 kohaselt 11.01.2016 toimus ehitiste nõuetele vastavuse kontrollimine. Kontrollimisele kaasati ehituse ehitusettevõtja, projekteerija, omanikujärelevalve ning muinsuskaitse esindajad. 
Ehitusseadustiku § 130 lõike 2 punkti 2 kohase kontrolli kohta on 11.01.2016 koostatud akt, milles ehitise ülevaatuseks kaasatud isikud avaldavad oma arvamust ehitise kohta kasutusloa andmiseks. Akt on haldusmenetluse § 16 lg 1 kohaselt menetluse kiiruse ja ökonoomija huvides edastatud taotlejale ülevaatuseks kaasatud isikute arvamuste saamiseks. 

13.01.2015 ehitusjärelevalvele on tagastatud ehitise nõuetele vastavuse kontrollimise akt. Kõik kaasatud isikud hindasid ümberehitatud tollihoonet ning püstitatud jalakäijate galerii vastavaks nõuetele ning ehitiste nõuetele vastavuse kontrollimise aktil kinnitasid oma allkirjadega, et ehitusseadustiku § 55 loetletud põhjused kasutuslubade väljastamisest keeldumiseks puuduvad.
18.01.2016 Päästeamet saatis ehitise kasutusloa eelnõu kooskõlastuse nr 7.2-3.3/459-2 milles teatas, et Päästeamet kooskõlastab „kasutusloa Narva linnas aadressil Vestervalli tn 7 ümberehitatud tolliametihoonele“  

Ehitiste omanik AS Riigikinnisvara määratud kirjas tähtajaks ei esitanud oma arvamust teostatud ehitustööde kohta. Ehitusseadustiku § 54 lõike 8 kohaselt kui kooskõlastaja või arvamuse andja ei ole kümne päeva jooksul kasutusloa eelnõu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse kasutusloa eelnõu kooskõlastaja poolt vaikimisi kooskõlastatuks või eeldatakse, et arvamuse andja ei soovi kasutusloa eelnõu kohta arvamust avaldada, kui seaduses ei ole sätestatud teisiti. 
18.01.2016 ehitusjärelevalve osakond pöördus Politsei – ja Piirivalveameti poole kirjaga, milles palus kirjalikult väljendada oma arvamust ümberehitatud tolliametihoone ning püstitatud jalakäijate galerii kohta. 19.01.2016 Politsei- ja Piirivalve amet kirjalikult vastas, et jalakäijate galerii on ehitatud korrektselt (linnavalitsuse dokumendiregistris nr 529).
Seega ehitusseadustiku § 55 kohaselt kasutusloa andmisest keeldumise põhjused puuduvad. 

2.   ÕIGUSLIKUD ALUSED

2.1.
Ehitusseadustiku § 51 lõike 1 kohaselt kasutusloa annab kohaliku omavalitsuse üksus, kui seadusega ei ole sätestatud teisiti.

2.2.
Narva linna ehitusmääruse § 27  lõike 3 kohaselt ehitise kasutusloa väljastamise või väljastamisest keeldumise ja kehtetuks tunnistamise otsustab Linnavalitsus. 

3.  OTSUS

3.1.Väljastada Vestervalli tn 7 tolliametihoonesse paigaldatud tuletõkkeustele ja akendele ning Peterburi mnt 1, Sõpruse sild L1, L2, L3 püstitatud jalakäijate galeriile kasutusload;

4. RAKENDUSSÄTTED

4.1. Korraldus jõustub seadusega sätestatud korras. 

4.2. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.  

